钦定古今图书集成/明伦汇编/氏族典/第529卷 > 郭晞
## 钦定古今图书集成/明伦汇编/氏族典/第529卷 > 郭晞

按《唐书郭子仪传》：“子仪子晞，善骑射，从征伐有功，复
两京，战最力，出奇兵破贼，累进鸿胪卿，以功拜殿中
监。吐蕃、回纥入寇，加御史中丞，领朔方军，援邠州，与
马璘合军击寇，破之，加御史大夫。子仪固让，乃止。居
父丧，值朱泚乱，南走山谷，贼舁致之，欲污以官，佯喑
不答。贼露兵胁之，不动。既而奔奉天。天子还，改太子”
宾客。子钢，从朔方杜希全幕府，希全檄为丰州刺史，
晞怜其弱不任事，丐罢。德宗遣使者召钢，钢疑得罪，
挺身走，吐蕃不纳。希全执送京师，赐死，晞坐免。寻复
太子宾客，累封赵国公，卒。孙承嘏。